सुनने में कमजोर बच्चों को मशीन वितरित किए; नितिन गडकरी ने की सराहना
; Singer Anuradha Paudwal Distributed Hearing Aids In Mumbai Municipal School - पद्मश्री गायिका अनुराधा पौडवाल ने मुंबई में अपने फाउंडेशन के तहत नगरपालिका स्कूल में उन बच्चों को हियरिंग ऐड बांटे जो सुनने में असमर्थ हैं। उनकी इस कार्यक्रम की शुरुआत केंद्रीय मंत्री नितिन गडकरी ने की।
पद्मश्री गायिका अनुराधा पौडवाल ने मुंबई में अपने फाउंडेशन के तहत नगरपालिका स्कूल में उन बच्चों को हियरिंग ऐड बांटे जो सुनने में असमर्थ हैं। उनकी इस कार्यक्रम की शुरुआत केंद्रीय मंत्री नितिन गडकरी ने की।
केंद्रीय मंत्री नितिन गडकरी ने 'गिफ्ट ऑफ साउंड' पहल के तहत सूर्योदय फाउंडेशन द्वारा मुंबई में महा नगरपालिका स्कूलों के 120 बच्चों को कान में लगाने वाली मशीन वितरित किए। यह कार्यक्रम रंगशारदा ऑडिटोरियम, बांद्रा वेस्ट में रखा गया था। अनुराधा का कहना है वो इस मुहिम को पैन इंडिया पर ले जाना चाहती हैं।
अनुराधा जी का कदम सराहना के योग्य- गडकरी
इस अवसर पर नितिन गडकरी ने कहा, 'अनुराधा जी ने अपने सामाजिक उत्तरदायित्व को समझते हुए इस प्रोजेक्ट की शुरुआत की है। सामाजिक चेतना, सामाजिक उत्तरदायित्व और सामाजिक जागरूकता, ये तीन महत्वपूर्ण बातें हैं जो सामाजिक उत्तरदायित्व की भावना से काम करने की प्रेरणा देते हैं। इसके साथ ही समाज में दबे-कुचले लोगों की भावनाओं और संवेदनाओं को ध्यान में रखकर उनके लिए काम करने का साहस देते हैं।
सूर्योदय फाउंडेशन द्वारा शुरू की गई यह 'गिफ्ट ऑफ़ साउंड' पहल कुछ इसी तरह से शुरू की गई है। यह एक बहुत ही सराहनीय पहल है जो शोषितों, पीड़ितों और विकलांगों को सही मायने में जीने के लिए सशक्त बनाती है।
लोगों ने हमें इतना प्यार दिया, अब हमारी बारी है- अनुराधा
इस मौके पर अनुराधा पौडवाल ने कहा, 'आज मैं अपने सिंगिंग करियर के 50 साल पूरे कर रही हूं। जिस समाज ने हमें इतना प्यार, इतना सम्मान दिया, उस समाज के लिए कुछ करना हमारा कर्तव्य है।
समाज के प्रति हमारी कुछ जिम्मेदारी है। इसी जिम्मेदारी को समझते हुए हमने यह पहल 'द गिफ्ट ऑफ साउंड' शुरू की है। ज्यादातर लोग इस बात से अनजान होते हैं कि उन्हें सुनने की क्षमता कम हो गई है।
सुनने में कमजोर बच्चों को पूरे देश में सहायता पहुंचाएंगे- अनुराधा
अनुराधा ने आगे कहा, 'कुछ बच्चों में जन्म से ही श्रवण दोष (सुनने में कमी) पाया जाता है। ऐसे बच्चों के लिए हमने ये व्यवस्था शुरू की है। इसके लिए हमने मुंबई और देश के महा नगरपालिका के स्कूलों में पढ़ने वाले बच्चों की स्क्रीनिंग की। आज मुंबई में इसके अंतर्गत स्कूलों के 120 बच्चों को फ्री में कान की मशीन दिए गए हैं।
सूर्योदय फाउंडेशन द्वारा शुरू की गई इस पहल को पूरे देश (पैन इंडिया स्तर) पर ले जाने का हमारा सपना है और मुझे यकीन है कि हम जल्द ही इस सपने को पूरा कर लेंगे।'
अनुराधा ने कभी सिंगिंग की ट्रेनिंग नहीं ली
फिल्म इंडस्ट्री में अब तक जितनी भी सिंगर हुई हैं, अनुराधा पौडवाल उनमें एक बड़ा नाम हैं। अनुराधा ने न सिर्फ बॉलीवुड में प्लेबैक सिंगिग की, बल्कि भजन गायिकी में भी उनका बहुत बड़ा नाम है। अनुराधा का जन्म 27 अक्टूबर 1952 को मुंबई के एक महाराष्ट्री ब्राह्मण परिवार में हुआ था।
अनुराधा इंडियन म्यूजिक को बहुत ही अच्छी तरह से पेश करती थीं। हालांकि रोचक बात ये है कि उन्होंने कभी भी शास्त्रीय गायन (क्लासिकल सिंगिंग) की ट्रेनिंग नहीं ली थी।